Ontmoet ons nuwe ambassadeurs vir Afrikaans! - Afrikaans.com
Ons wens jou 'n 2019 propvol liefde, lig, lag en tyd vir alles wat regtig saakmaak.
Afrikaans word 22 ambassadeurs ryker!
Afrikaans.com se ambassadeurslys pronk vanjaar met 22 nuwe gesigte. Ons staan nou op 142 ambassadeurs wat almal wil help om ons pragtige taal lewendig te hou. Hierdie groep verskilmakers in die Afrikaanse leefwêreld tree op as verteenwoordigers, nie net van Afrikaans.com nie, maar ook van Afrikaans! Hul leef, droom en werk elke dag in Afrikaans en help ook om bewustheid te skep rakende die belangrikheid van moedertaalonderrig.
Verskeie nuwe ambassadeurs het hul ervaring van Afrikaans met trots met ons gedeel.
Vir aktrise Mila Guy , wat te sien is in die films Liewe Kersvader en Wonderlus, is Afrikaans die taal waarin sy tuis voel. Dis die taal waarin sy bid, huil, sing en droom.
Nes Mila, gebruik joernalis Mia Spies ook Afrikaans om stories te vertel. Sy sê sy gebruik Afrikaans om ander se lief en leed sensitief, beskrywend en met die nodige impak, oor te vertel.
Advokaat Carike Jacobs bevind haar wel nie in die nuus- of vermaaklikheidsbedryf nie, maar benut steeds haar taal om haarself uit te druk en sin te maak van haar bestaan. Afrikaans is die taal waarin sy verlief raak, swets, klets en kerm. Vir haar is Afrikaans nie aansitterig nie, dit kies en keur nie en maak altyd plek vir almal.
Ons ambassadeurs woeker daagliks in hul taal. Hier is 'n paar groot projekte waaraan sommige tans werk:
Ons sien haar elke aand op die kassie as nuusaanbieder, maar daar skuil meer agter Daniëlle as wat die kameras kan sien. Daniëlle, oftewel Miss Bargainista, deel ook graag raad op haar modeblad oor hoe om sakpas-uitrustings bymekaar te sit. Gaan loer gerus op haar Facebook-blad @MissBargainistaFashion.
Elsje van Jaarsveld het 'n bekende stem geword op die draadloos. Sy is tans die aanbieder van Kontreikuier op Pretoria FM, 'n laatoggend kuierprogram wat gevul is met lekker musiek, boekresensies en interessante gesprekke.
As jeugkoördineerder by die Afrikaanse Taalraad, is Esra Plaatjies tans besig met 'n jeug-inisiatief genaamd "Afrikaans Lééf", wat spesifiek fokus op die bevordering van Afrikaans onder die jeug om sodoende die toekoms van die taal te verseker.
Gerswin, wat tans as die Programme- en Kantoorassistent by die SBA (Sigbaar Afrikaans) werk, bestuur talle jeugprojekte in Hessequa waar hy sy sang-en danstalente gebruik om jongmense in hul moedertaal te bemagtig.
As hy nie as joernalis voor en agter die kameras skitter nie, bemoei Ivor Price hom met sakeontwikkeling in die Afrikaanse medialandskap. Hy is betrokke by die ATKV waar hy Afrikaans bemagtig deur venootskappe met sakeondernemings, organisasies en ander taalgroepe.
Al is hy 'n bekende gesig in films soos Ballade vir 'n enkeling en Thys en Trix, is Zak ook agter die skerms bedrywing. Hy is sedert 2000 die eienaar van 'n produksiemaatskappy genaamd PIT PRODUKSIES. Dit is 'n opvoedkundige teatermaatskappy wat help met die opvoeding van graad 12 IEB-leerders regoor die land.
As een van die stigterslede van Klerekas.com, 'n eg Afrikaanse aanlynwinkel, leef Rianca de Wet daagliks haar liefde vir mode en Afrikaans uit. Besoek die aanlynwinkel om te sien wat hul alles bied: https://klerekas.com/